Rosová, Tatiana, poslankyňa NR SR (2011-03-24):
Vážený pán predseda, vážení páni ministri, milé kolegyne, kolegovia, skôr než prečítam môj pozmeňujúci návrh, dovoľte mi vyjadriť sa k predchádzajúcej debate, ale najprv aj zásadne sa dištancovať od formy, akou bola vedená diskusia. Pri vystúpení pána Čaploviča mi tiež prišlo dosť paradoxné, na čo upozornil aj môj predrečník, že to bola práve koalícia strany SMER a jej partnerov, ktorá zaviedla do zákona spoplatnenie externého štúdia. Nechcem to ale nazývať farizejstvom, tak ako nechcem inými značkami značkovať to, čo tu povedal pán Matovič, nazvem to len stratou pamäti. Faktom totiž je, že za externé štúdium sa tu platilo celých tých x rokov, sedemnásť alebo koľko to bolo, ktoré predchádzali prijatiu tohto zákona. Platilo sa bez toho, že by tie vysoké školy z toho čokoľvek mali. Platilo sa do vreciek všelijakých pokútnych súkromných firiem, ktoré si zakladali často aj pracovníci škôl, ktoré pod rúškom všelijakého doučovania alebo teda vyučovania priamo, alebo na základe rôznych pochybných zmlúv, viď Trenčianska univerzita, inkasovali veľké milióny. Tento štát prišiel o obrovské peniaze. Vysoké školy mohli byť dneska v úplne inom stave. A prichádzali o veľké peniaze aj samotní študenti. Takže bolo to len isté zavedenie poriadku, veľmi nešikovné, veľmi nespravodlivé. A preto aj tak skonštatoval Ústavný súd. A preto tu predkladatelia tohto návrhu zákona sa postavili pred Národnú radu s nápravou tohto stavu. Takže hovoriť o tom, že keby bolo teraz externé štúdium zadarmo, je čistá fikcia, pretože by jednoducho zadarmo určite nebolo. Znovu by sa naň našli prísavníci, príživníci, ktorí by to robili tak ako predtým, a veľmi ťažko by sme hľadali spôsoby, ako tomu zabrániť, rovnako, ako sa úprimne, ale ťažko hľadali predtým a neporadilo sa to. Takže k môjmu pozmeňujúcemu návrhu. Ten sa týka zjednodušenia procesu uzatvárania licenčných zmlúv pred zverejnením záverečných, rigoróznych a habilitačných prác na internete. Pozmeňujúci návrh poslancov Národnej rady Slovenskej republiky Tatiany Rosovej, Martina Fronca, Martina Poliačika a Petra Osuského k návrhu poslancov Národnej rady Slovenskej republiky Martina Fronca, Pavla Hrušovského a Pavla Abrhana na vydanie zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (parlamentná tlač 181). Po prvé. Za bod 1 sa vkladajú nové body 2 a 3, ktoré znejú: Bod 2: V § 63 ods. 9 sa v prvej vete slová „príslušnej licenčnej zmluvy ministerstvu; za správne a včasné doručenie takejto licenčnej zmluvy zodpovedá príslušná vysoká škola“ nahrádzajú slovami „úplnej informácie o uzatvorení príslušnej licenčnej zmluvy prevádzkovateľovi registra; za správnosť, úplnosť a včasné doručenie tejto informácie zodpovedá príslušná vysoká škola, ktorá je zároveň povinná samotnú licenčnú zmluvu uschovať a na žiadosť ministerstva ju ministerstvu riadne a včas doručiť“, a vkladá nová druhá veta, ktorá znie: „Za sprístupnenie záverečnej, rigoróznej alebo habilitačnej práce, ku ktorej nie je uzatvorená licenčná zmluva, zodpovedá vysoká škola.“ Zároveň sa v tretej vete slová „v zastúpení ministerstvom“ nahrádzajú slovami „v zastúpení príslušnou vysokou školou“; zodpovednosť za škodu, ktorá vznikla sprístupnením záverečnej práce, rigoróznej práce alebo habilitačnej práce verejnosti v centrálnom registri záverečných, rigoróznych a habilitačných prác bez zodpovedajúcej licenčnej zmluvy, nesie výlučne príslušná vysoká škola“. Bod 3. V § 63 ods. 12 sa bodka na konci nahrádza čiarkou a pripájajú sa tieto slová: „pričom Slovenská republika, ministerstvo, prevádzkovateľ registra ani príslušná vysoká škola nezodpovedajú za zverejnenie záverečnej práce, rigoróznej práce alebo habilitačnej práce a jej sprístupnenie verejnosti, ak bola zverejnená alebo sprístupnená verejnosti v rozpore s podmienkami podľa § 62a, a ani za škodu spôsobenú takýmto zverejnením alebo sprístupnením verejnosti“. Doterajšie body 2 a 3 sa označujú ako body 4 a 5. Odôvodnenie. Systém uzatvárania licenčných zmlúv sa podriaďuje princípu subsidiarity tak, aby sa ešte viac zjednodušil pre študentov, resp. absolventov a uchádzačov, a to najmä zákonným poverením vysokých škôl uzatvárať v mene štátu licenčné zmluvy. Zároveň sa vytvára pre vysoké školy jednoduchý mechanizmus kontroly splnenia podmienok pre pripustenie k štátnym skúškam, resp. k rigoróznym a habilitačným konaniam. Tiež sa precizujú ustanovenia o zodpovednosti tak, aby štát, ministerstvo, prevádzkovateľ registra ani vysoká škola nemali zodpovednosť za zverejnenie a sprístupnenie práce ani za prípadnú škodu, ak sprístupnená práca svojím obsahom porušuje príslušné ustanovenia zákona, napr. neoprávnene nakladá s obchodným tajomstvom tretej osoby. Vysoká škola však zodpovedá za škodu, ak opomenie uzatvoriť licenčnú zmluvu. Druhý bod pozmeňujúceho návrhu. Ustanovenia v bode 1 tohto pozmeňujúceho návrhu nadobúdajú účinnosť 1. septembra 2011. (V tejto súvislosti bude potrebné primerane upraviť ustanovenia o účinnosti celého návrhu zákona, ktoré sa vykoná v čistopise.) Odôvodnenie. Zákon č. 6/2011 Z. z., ktorým sa sprístupňovanie prác zavádza, nadobudne účinnosť 1. septembra 2011. Z uvedeného dôvodu je potrebné, aby navrhované ustanovenia nadobudli účinok v rovnakom čase. Ďakujem vám za pozornosť.